  Майя Бывальцева Гужемлэн кыкетӥ ӝыныысеныз Удмуртиын арбузъёсты но дыняосты вузаны кутскизы, али соосты котькуд сэргын ӵекто шуыны луоз. Соин валче Роспотребнадзор ӵектонъёс сётӥз, кызьы быръёно емышъёсты, шугадӟонэ медаз шеде шуыса. Арбузэз яке дыняез бырйыкуды чаклалэ: - вандӥськемез но пилиськемез медаз луы; - быжыз куасьмемын мед луоз; - кӧмыз –чурыт но чилясь, буёлъёсыз яркыт; - музъем вылын кыллемезлэсь виштыез яркыт ӵуж яке нап ӵуж мед луоз. Со сяна, вузкарон интыез но чаклано. Емышъёс шунды шорын но гольык музъем вылын кылльыны кулэ ӧвӧл. Утчаны шуыса юдэссэ вандыны яке люкетъёслы вандылыны чутрак уг яра – вандӥськем интыяз изъянтӥсь микроорганизмъёс туж ӝог вӧлмо. Дорады ваем арбузэз вандэмдылэсь азьвыл шуныт вуэн майталэн миськоно, угось кӧм вылысьтыз микроорганизмъёс пушказ шедизы ке, кӧт висёнэ вуттыны быгатозы. Емышлэн небытэз пӧртэм тусо горд луыны кулэ, кидысэз – сьӧд яке курень. Вандэм арбузэз но дыняез одно ик холодильникын возьыны кулэ. Вандэм емышлэн чырсалэс зыныз шӧдӥськиз ке, сое сиыны уг яра ни, отравиться кариськыны луоз. Нялтас вераса, арбуз – со ягода. Кызьы куд-огез малпало, бакча сиён яке фрукт ӧвӧл (зэм, удмуртъёслэн ваньмыз емыш, но сое тодон мултэс уз луы шуыса малпаськомы - ред.). Со пумысен ивортодэтъя «Удмуртия» агентстволы рос-прос валэктон сётӥз Россиысь тодосъя академилэн Урал ёзэтысьтыз Эскеронъёсъя удмурт федерал центрлэн Гурт возёсъя тодосъя но эскеронъёсъя институтысьтыз инженер-эскерись, аспирант Владимир Иудин. Улонын фрукт нимало писпуослэсь но куакъёслэсь жалем коньыт емышсэс. Эшшо ӟуч кылын ягода шуо емышъёсты, кудъёссэ кык чиньыен кутыны но быдэсак ыме поныны луэ, вандылонэз яке куртчылонэз ӧвӧл. Озьыен, быдӟалазэ учконо ке, арбуз фрукт луыны кулэ, но кытын будэмзэ учконо ке, нош со будэ бусыын турын сямен, со котыр ласянь ягода луэ Владимир Иудин, Эскеронъёсъя удмурт федерал центрлэн Гурт возёсъя тодосъя но эскеронъёсъя институтысьтыз инженер-эскерись, аспирантАрбуз – туж пайдаё емыш, отын трос фруктозаез но фолиевой кислотаез, узыр микроэлементъёсын (магний, калий), инкуазь антиоксидантэн – ликопинэн. Эшшо со кызез поттӥсь туж умой амал, соин ик сое пекля, мус, сюлэм но вирсэръёс висёнъёс, цистит дыръя сиыны ӵекто. Нош кинлэн ӝуш но сюл, ӝушулбез висёнъёсыз вань, соослы одӥг полаз 100 граммлэсь трос сиыны уг яра.  Тегъёс: Мерлык Ижкар Роспотребнадзор Удмуртия сиён  